Stig A. Eriksson

**Stig Audun Eriksson** (født 1945) er en norsk professor emeritus i drama og anvendt teater ved Høgskolen på Vestlandet (HVL) og bosatt i Bergen. Eriksson utdannet seg først som allmennlærer ved Stavanger lærerskole, studerte så tysk og engelsk ved Norges lærerhøgskole (NLH) i Trondheim, og teatervitenskap ved Universitetet i Bergen (UiB). Han tok mastergrad i drama ved University of Calgary, med avhandlingen «Drama as Education» (1979), og doktorgrad fra Åbo Akademi, med avhandlingen «Distancing at Close Range» (2009). Eriksson har arbeidet som klasselærer og som dramalærer i ungdomsskolen i Bergen i perioden 1970–1977. Han var fast ansatt i dramaseksjonen ved Høgskolen i Bergen fra 1979 til 2016. Fra 2000 til 2016 var han prosjektansvarlig for høgskolens mastergradsstudium i drama. I 2011 ble han utnevnt til professor i dramapedagogikk og har vært tilknyttet Høgskolen på Vestlandet som professor emeritus fra 2017. 

## Biografi
### Verv
Eriksson var med å etablere det internasjonale fagnettverket IDEA (International Drama/Theatre and Education Association) i perioden 1989–1992 og var fra 1995 til 2002 prosjektkoordinator for verdenskongressen IDEA 2001 i Bergen. I perioden 1979–1999 var han redaksjonsmedlem i *Drama – Nordisk dramapedagogisk tidsskrift*. Fra 1990 til 1993 var han medlem av styringsgruppen for Gruppe V-est, Nettverk for kunstfag på Vestlandet og i perioden 1993–1997 var han medlem av Nasjonalt fagråd for drama og teaterfag.

### Formidling, forskning og utviklingsarbeid
Eriksson har lang erfaring som fagpolitisk aktør, blant annet som medlem av arbeidsgrupper for Grunnskolerådet og som læreplanutvikler. Han har også vært gjesteforeleser og workshopleder i mange land på flere kontinenter. Han har gjennom en årrekke vært redaksjonell rådgiver i internasjonale forskningstidskrift som *RIDE*, *NJ - Drama Australia Journal* og *ATR*. Han var i 2004 med å initiere samarbeid mellom Høgskolen i Bergen og dramafag ved Shanghai Theatre Academy, og har vært deltaker innen samarbeidsprosjektet UTFORSK (2016-2024) med utveksling og forskning om prosessdrama og anvendt teater i Norge og Kina. Eriksson medvirket i det internasjonale forskningsprosjektet DICE (2008–2010), det nasjonale forskningsprosjektet Drama, teater og demokrati (2014–2017), det regionale forskningsprosjektet Kunstfagdidaktikk – didaktikk på kunstfagas premissar (2009–2015), og har vært involvert i den internasjonale konferanseserien Dorothy Heathcote Now (2020–2025).

## Publiseringer
Eriksson er medredaktør for antologiene «Teater som danning» (2013) og «Drama, teater og demokrati I» (2017). Han har publisert en lang rekke artikler i norske og internasjonale fag- og forskningstidsskrift. Hovedområder for publisering er teaterhistorie, dramapedagogikk, og anvendt teater. 

## Priser og utmerkelser
Eriksson ble i 2003 tildelt teaterprisen «Grozdanin kikot» i Mostar for internasjonalt solidaritetsarbeid og fagutvikling på feltet. 

## Referanser


## Eksterne lenker
* IDEA
* Nasjonale fagorganer for humaniora
* Grunnskolerådet
* RIDE
* NJ - Drama Australia Journal
* ATR
* Shanghai Theatre Academy
* DICE
* Drama, teater og demokrati
* Kunstfagdidaktikk – didaktikk på kunstfagas premissar
* Dorothy Heathcote Now
* Teater som danning
* Drama, teater og demokrati I
* Orchid ID
* LinkedIn
* Forskningsdokumentasjonssystemet CRIStin
* Hjemmeside